PLANB พุ่งสวนตลาด วอลุ่มโป่งหลังหลุด Cash balance เป้าสูงสุดเกิน 6 บ.
PLANB บวกสวนตลาด มูลค่าซื้อขายเพิ่มขึ้นอย่างมีนัยสำคัญ รับแรงซื้อกลับหลังหลุด Cash balance วันนี้ นอกจากนี้ยังมีปัจจัยบวกจากการเข้าคำนวณ MSCI นักวิเคราะห์คาดผ่านจุดต่ำสุดของปีในไตรมาสแรกแล้ว แนะนำซื้อเก็งกำไรเป้าสูงสุด 6.05 บาท
25 พ.ค. 2558

ผู้สื่อข่าวรายงานว่า ราคาหุ้นบริษัท แพลน บี มีเดียจำกัด (มหาชน) หรือ PLANB ณ เวลา 11.08 น. อยู่ที่ 5.10 บาท บวก 0.10 บาท หรือ 2.00% สูงสุดที่ 5.25 บาท ต่ำสุดที่ 5.05 บาท มูลค่าซื้อขายเพิ่มขึ้นอย่างมีนัยสำคัญที่ 398.26 ล้านบาท ขณะที่ดัชนีตลาดหุ้นไทยโดยรวมลบ 0.49%

 
บล.ซีไอเอ็มบี (ประเทศไทย) ระบุในบทวิเคราะห์ (25 พ.ค.) แนะนำ ซื้อเก็งกำไร PLANB ราคาเป้าหมาย 6.05 บาท คาดมีแรงซื้อกลับเข้ามาวันนี้หลังหลุดออกมาจากหลักทรัพย์ที่เข้าข่ายมาตรการกำกับการซื้อขายให้ซื้อขายได้เพียงบัญชี Cash balance ในวันนี้
นอกจากนั้น PLANB ยังเป็นหุ้นที่ถูกเพิ่มเข้าไปในการคำนวณ MSCI Global Small Cap Indexes ที่จะมีผล ณ สิ้นวันที่ 29 พ.ค. นี้อีกด้วย ด้านปัจจัยพื้นฐาน คาดว่า pLANB จะมีกำไรปกติเติบโตเฉลี่ย 64% CAGR ในสามปีข้างหน้า เนื่องจากความต้องการสื่อนอกบ้าน (OOH) เพิ่มสูงขึ้นทั้งสื่อโฆษณาเดิมและสื่อที่ติดตั้งใหม่และรายได้เพิ่มจากดีล Hello Bangkok
 
บล.เคจีไอ (ประเทศไทย) ระบุในบทวิเคราะห์ (25 พ.ค.) แนะนำซื้อเก็งกำไร PLANB เป้าพื้นฐาน 5.6 บาท แนวรับ 4.9 บาท แนวต้าน 5.2 บาท คาดงบไตรมาสแรกเป็นจุดต่ำสุดของปี (กำไรโต 53% จากช่วงเดียวกันในปีก่อน)
 
บล.โนมูระ พัฒนสิน ระบุในบทวิเคราะห์ (25 พ.ค.) ว่า PLANB มีสัญญาณซื้อ แนวรับ 4.94/4.84 บาท ส่วนแนวต้าน 5.25/5.40 บาท